ประชาชนจิตอาสาฯ อ.เมืองปราจีนบุรี รับมอบสิ่งของพระราชทาน
วันนี้ (7 ต.ค. 60) ที่หอประชุมที่ว่าการอำเภอเมืองปราจีนบุรี นายสมชาย ชำนิ นายอำเภอเมืองปราจีนบุรี  เป็นประธานในพิธีมอบสิ่งของพระราชทานแก่จิตอาสาเฉพาะกิจ “เราทำความ ดี ด้วยหัวใจ” เนื่องในพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร
	อำเภอเมืองปราจีนบุรี ได้กำหนดทำพิธีมอบสิ่งของพระราชทานฯ แบ่งเป็น 2 ช่วง คือ ช่วงที่ 1 วันที่ 7 - 9 ตุลาคม 2560 และช่วงที่ 2 วันที่ 20 - 24 ตุลาคม 2560 สำหรับวันนี้มีประชาชนจิตอาสาฯ รับมอบสิ่งของพระราชทานหน้าพระบรมฉายาลักษณ์สมเด็จพระเจ้าอยู่หัวมหาวชิราลงกรณ บดินทรเทพยวรางกูร จำนวน 659 คน แบ่งประเภทออกเป็นงานดอกไม้จันทน์ จำนวน 205 คน งานประชาสัมพันธ์ จำนวน 91 คน งานโยธา จำนวน 10  คน งานขนส่งเพื่อความปลอดภัยของประชาชน จำนวน 17 คน งานบริการประชาชน จำนวน 189 คน งานแพทย์ จำนวน 38 คน งานรักษาความปลอดภัย จำนวน 81 คน และงานจราจร จำนวน 28 คน 
โดยสิ่งของพระราชทานประกอบด้วย บัตรประจำตัวจิตอาสาฯ เสื้อยืดคอโปโลสีดำ หมวกแก๊ป ผ้าพันคอ ปลอกแขน และกระปุกออมสิน สำหรับเยาวชนที่อายุไม่เกิน 17 ปี สำหรับใช้ในการทำกิจกรรมจิตอาสาเฉพาะกิจ งานพระราชพิธีถวายพระเพลิงพระบรมศพ ระหว่างวันที่ 18-31 ตุลาคม 2560 เพื่อให้จิตอาสาเฉพาะกิจฯ ทุกคนนำไปใช้ในกิจกรรมจิตอาสาบำเพ็ญประโยชน์ในการทำความดีให้แก่สังคมส่วนรวม